次韵蘇公武昌西山
作者：張耒
朝代：宋

paragraphs: 靈均不醉楚人醅，秋蘭蘼蕪堂下栽。
九江仙人棄家去，吳市不知身姓梅。
東坡先生送二子，一丘便欲藏崔嵬。
脫遺簪笏玩杖屨，招揖魚鳥營池臺。
西山寂寥舊風月，百年石樽埋古埃。
洗樽致酒招浪士，荒墳空餘黄土堆。
但傳言語古味在，一勺玄酒藏山罍。
鄧公歎息爲摩撫，重刻文字蒼崖隈。
五年見盡江上客，兩屐踏遍空山苔。
謝公富貴知不免，醉眼來爲蒼生開。
長虹一吐誰得掩，六翮故在何人摧。
橫翔相與顧鴻雁，寶劍再合張與雷。
山猿澗鳥汝勿怨，天遣兩公聊一來。
豈如屈賈終不遇，詩賦長遣後人哀。